Virallinen lehti nro C 031 , 05/02/1999 s. 0021



KIRJALLINEN KYSYMYS E-1187/98 esittäjä(t): Richard Corbett (PSE) komissiolle (29. huhtikuuta 1998) Aihe: Yhdysvaltojen yleisten vapaapäivien vaikutus EU:n sisäisiin pankkisiirtoihin Tietääkö komissio, että tietyt liikepankit Yhdistyneessä kuningaskunnassa eivät hyvitä toisista jäsenvaltioista siirrettyjä rahasummia asiakkaidensa tileille rahojen saapumista seuraavana päivänä, kuten yleensä on tapana, siinä tapauksessa, että tällaiset päivät sattuvat olemaan yleisiä vapaapäiviä Yhdysvalloissa? Tällaisissa tapauksissa pankkien omistuksessa olevat rahasummat hyvitetään asiakkaille vasta ensimmäisenä työpäivänä Amerikassa olevan yleisen vapaapäivän jälkeen (joka voi olla useita päiviä myöhemmin ottaen huomioon viikonloput ja Yhdistyneen kuningaskunnan vapaapäivät). Onko komissio sitä mieltä, että kolmansien maiden yleisten vapaapäivien ei pitäisi vaikuttaa rahasummien siirtämiseen yhdestä jäsenvaltiosta toiseen? Jos ei, kuinka se oikeuttaa tällaisen tilanteen? Tuleeko tilanne muuttumaan euron käyttöönoton jälkeen? Komission jäsenen Mario Montinkomission puolesta antama vastaus (13. heinäkuuta 1998) Euroopan parlamentti ja neuvosto antoivat 27 päivänä tammikuuta 1997 direktiivin 97/5/EY rajojen yli suoritettavista tilisiirroista(1). Tätä direktiiviä sovelletaan tilinsiirtoihin, joiden määrä on pienempi kuin 50 000 ecua (1. tammikuuta 1999 jälkeen 50 000 euroa) ja vastaava summa jäsenvaltioiden valuutassa. Direktiivi tulee voimaan 14 päivänä elokuuta 1999, mutta jäsenvaltiot ovat luvanneet tehdä parhaansa, jotta tämä voisi tapahtua jo ennen tammikuun 1. päivää 1999. Direktiivin 6 artiklassa sanotaan, että maksumääräyksen antajan laitoksen on toteutettava rajojen yli suoritettava tilisiirto määräyksen antajan kanssa sovitussa määräajassa. Jos määräajasta ei ole sovittu, noudatetaan oletusarvoisia määräaikoja, joiden mukaan varat on maksettava saajan tilille sitä päivää seuraavana pankkipäivänä, jona varat maksettiin saajan laitoksen tilille (direktiivin 6 artiklan 2 kohdan toinen virke). Tämä tarkoittaa arvoisan parlamentin jäsenen mainitsemassa tapauksessa sitä, että Yhdistyneen kuningaskunnan pankkien, elleivät ne sovi muuta asiakkaidensa kanssa, on saatettava varat saajan käytettäviksi siirron vastaanottamista seuraavana päivänä. Koska direktiivissä ei määritellä termiä "pankkipäivä", komissio katsoo, että pankkipäivä olisi määriteltävä ottaen huomioon yleisiä vapaapäiviä koskevat säännökset ja käytännöt siinä maassa, jossa vastaanottava pankki sijaitsee. Arvoisan jäsenen mainitsemassa tapauksessa tämä tarkoittaisi sitä, että olisi noudatettava Yhdistyneen kuningaskunnan vapaapäiväsäännöksiä, eikä Yhdysvaltain yleisten vapaapäivien pitäisi vaikuttaa asiaan. Tämä ei kuitenkaan heti ratkaise arvoisan jäsenen esittämää kysymystä, sillä määräaika direktiivin 97/5/EY saattamiseksi osaksi kansallista lainsäädäntöä (14. elokuuta 1999) ei ole vielä umpeutunut. Jäsenvaltiot ovat kuitenkin luvanneet tehdä parhaansa direktiivin panemiseksi täytäntöön 1. tammikuuta 1999 mennessä, ja komissio toimii niin, että saattaminen osaksi kansallista lainsäädäntöä tapahtuisi mahdollisimman pian. (1) EYVL L 43, 14.2.1997.